അന്തരിച്ച മുന് എംഎല്എ വിജയദാസിന്റെ മകന് ഓഡിറ്റ് വകുപ്പില് നിയമനം Latest എംഎല്എയായിരിക്കെ മരിച്ച കെ വി വിജയദാസിന്റെ മകന് കെ വി സന്ദീപിന് ഓഡിറ്റര് വകുപ്പില്നിയമനം നല്കി ഉത്തരവിറങ്ങി. മന്ത്രിസഭാ യോഗത്തിലാണ് സന്ദീപിനെ ഓഡിറ്ററായി നിയമിക്കാന് തീരുമാനിച്ചത്. തസ്തികയില് ഒഴിവും സന്ദീപിന് വിദ്യഭ്യാസ യോഗ്യത ഉണ്ടെന്നും ചൂണ്ടിക്കാട്ടിയാണ് നടപടി. ഇത് രണ്ടാം തവണയാണ് അന്തരിച്ച എംഎല്എമാരുടെ മക്കള്ക്ക് പിണറായി സര്ക്കാര് ആശ്രിത നിയമനം നല്കുന്നത്. ചെങ്ങന്നൂര് എംഎല്എയായ കെ കെ രാമചന്ദ്രന് നായരുടെ മകനെ പൊതുമരാമത്ത് വകുപ്പില് നിയമിച്ചതും വിവാദമായിരുന്നു. കഴിഞ്ഞ ദിവസമാണ് ഹൈക്കോടതിയിലെ ഗവ പ്ലീഡര്മാരെ നിയമിച്ചു കൊണ്ടുള്ള ഉത്തരവ് ഇറങ്ങിയത്. ആരോഗ്യമന്ത്രി വീണ ജോര്ജിന്റെ സഹോദരി അഡ്വ. വിദ്യാ കുര്യാക്കോസിന് ഗവ. പ്ലീഡറായാണ് നിയമനം. ബിനോയ് വിശ്വം എംപിയുടെ മകള് സൂര്യ ബിനോയെ സീനിയര് ഗവ. പ്ലീഡറായി നിയമിച്ചു. നിലവിലുള്ള ചില പ്ലീഡര്മാരെ ഒഴിവാക്കിയപ്പോള്, ചിലരെ നിലനിര്ത്തി. എംഎല്എ പി വി ശ്രീനിജന്റെ ഭാര്യ സോണിയും പ്ലീഡര്മാരുടെ പട്ടികയിലുണ്ട്. റാങ്ക് പട്ടികയില് ഇടം പിടിച്ചിട്ടും, തൊഴിലിനായി പിഎസ്സി ഉദ്യോഗാര്ത്ഥികള് സമരം ചെയ്യുമ്ബോഴാണ് മറുവശത്ത് കൂടി ഇഷ്ടക്കാരെ നിയമിക്കുന്നത് തുടരുന്നത്. കോങ്ങാട് എംഎല്എയായിരുന്ന കെ. വി വിജയദാസ് ജനുവരി പതിനെട്ടിനാണ് അന്തരിച്ചത്. തലച്ചോറിലെ രക്തസ്രാവത്തെ തുടര്ന്ന് തൃശൂര് മെഡിക്കല് കോളജ് ആശുപത്രിയില് തീവ്രപരിചരണ വിഭാഗത്തില് ചികിത്സയിലിരിക്കെയായിരുന്നു അന്ത്യം. English Summary : late mla kv vijayadas s son appointed as a auditor government job